AlexejDobrolubov/national_council_slovak_2010 huggingface dataset:
33. schôdza NR SR - 13.deň - B. popoludní
Dátum: 2025-04-14
Poslanec: Záborská, Anna (SLOVENSKO)
Druh vystúpenia: Vystúpenie s faktickou poznámkou

102. Ďakujem, ďakujem veľmi pekne. Ja by som rada zareagovala na pani poslankyňu Jurík, ktorá hovorila o tom, že by sme mali predchádzať umelému ukončeniu tehotenstva. Ale pokiaľ nevieme príčiny na Slovensku, tak ako môžeme predchádzať? Preto som ja vo svojom návrhu navrhovala, aby tie ženy uviedli anonymne, že prečo. Vieme, že sú krajiny, liberálne Francúzsko, kde je 230-tisíc potratov za rok, uvádza dôvod. A na prvom mieste je tlak partnera ako otca toho počatého dieťaťa. Na druhom mieste je to kariéra, na treťom mieste alebo na druhom sú sociálne veci. Čiže keď my vieme, že čo tú ženu vedie k umelému ukončeniu, tak tým jej môžeme pomôcť. A ja som za to. Celý, celý môj čas v politike spolupracujem s organizáciami, ktoré nezabraňujú žene, aby išla na umelé ukončenie tehotenstva, ale ktoré jej chcú pomôcť, ak ona sama o to požiada, aby nemusela ísť, ak nechce. A ja... podľa mňa je to veľmi dôležité. A keď ste hovorili o tom, že koľko je tých potratených počatých detí, tak sú dve tretiny, ktorých život je ukončený v tom prvom, v prvých ôsmich týždňoch a 1 700 potom. Ja netvrdím, že sa všetkých 1 700 narodí od toho do dvanásteho týždňa, ale treba tomu pomôcť, aby sa narodili. A ja si myslím, že tento zákon je aj cesta k tomu, aby sa tie ženy, ale aj muži... (Prerušenie vystúpenia časomerom.)
33. schôdza NR SR - 13.deň - B. popoludní
Dátum: 2025-04-14
Poslanec: Záborská, Anna (SLOVENSKO)
Druh vystúpenia: Vystúpenie s faktickou poznámkou

82. Ďakuje pekne, pán predseda. Najskôr také technické odpovede. Pani poslankyňa Marcinková hovorila o tom, koľkokrát, mňa zahrnula do toho, som chcela obmedziť prístup k interrupciám ženám. Ani raz, pani poslankyňa. Všetky moje, moje návrhy boli len o pomoci, takýto zákon podávam prvýkrát, prvýkrát za 25 rokov mojej politickej kariéry. Ďalšia technická poznámka. Ten, ten môj zákon predtým neprešiel trikrát o jeden hlas. Čiže to nebolo len také náhodné, že raz to neprešlo o jeden hlas. Tá žena, ktorá sa rozhodne a môže... aj pôjde na interrupciu len 100 km od domu, tak pôjde len raz 100 km, lebo ten druhýkrát má oveľa bližšie svojho gynekológa, ktorý jej vypíše tlačivo a objedná ju na tento zákrok. A ešte jednu vetu k tej výchove, čo máme ako mladí a mladé ženy a podobne. Hovorila tu pani poslankyňa o viacerých dôvodoch, o ktorých máme hovoriť, nechcené tehotenstvá, predčasné tehotenstvá, násilie a podobne. A jedna vec sa nikdy nehovorí v tejto sexuálnej výchove a to je výchova k hodnote toho počatého života. To nikde nepočujete, že to je istá zodpovednosť toho, tej ženy, že či otehotnie, alebo neotehotnie. Tých, ktoré otehotnejú znásilnením, je veľmi málo. A kvôli čomu tie ženy idú na interrupcie, to bolo tiež súčasťou môjho zákona. Sme jeden z mála štátov, ktoré neskúma to, prečo tá žena chce ísť na interrupciu. Prečo to bol impulz, čo... (Prerušenie vystúpenia časomerom.)
33. schôdza NR SR - 13.deň - B. popoludní
Dátum: 2025-04-14
Poslanec: Záborská, Anna (SLOVENSKO)
Druh vystúpenia: Vystúpenie s faktickou poznámkou

60. Dobre. Ďakujem pekne, pán predseda. Za vlády Igora Matoviča či už ako premiéra, alebo ako ministra financií to bola skutočná rodinná politika. Ja ti ďakujem, Julo, že si to zopakoval, a treba to hovoriť a opakovať donekonečna, pretože to je istota. Ak sa hovorí, že ľudia potrebujú istoty, ale potrebujú istoty, ktoré sú stabilné, a nieže sa na najbližšom, v najbližšom volebnom období zrušia. Spomínal si tuná, že sú to určité hodnoty, ktoré ponúkla bývalá vláda rodinám. Podľa mňa neni celkom šťastné hovoriť, či sú to hodnoty kresťanské, alebo sú to hodnoty konzervatívne, podľa mňa sú to hodnoty univerzálne, pretože sú to hodnoty spravodlivé. A konečne, to, tá rodinná politika nebola politikou sociálnou, ale bola politikou fiškálnou, to, čo robia všetky rozvinuté krajiny. Mne sa čudovali Američania, že my nemáme fiškálnu politiku, konečne sme ju mali pre rodiny a aj to sa zrušilo. My dávame sociálne smeti rodinám alebo dávali sa a ešte možno teraz tiež rodinám, ktoré sú na hranici chudoby, peniaze, ktoré sa prejedia do najbližšieho mesiaca, a takýmto rodinám aj 20 euro rodinné prídavky boli dobré. To, že teraz, Igor, chceš zvýšiť rodinné prídavky, je to spravodlivé, pretože tieto peniaze patria deťom za to, že raz keď budú dospelí, tak sa postarajú o svojich rodičov a postarajú sa o svojich starých ro... (Prerušenie vystúpenia časomerom.)
33. schôdza NR SR - 9.deň - B. popoludní
Dátum: 2025-04-08
Poslanec: Záborská, Anna (SLOVENSKO)
Druh vystúpenia: Vystúpenie s faktickou poznámkou

194. Ďakujem pekne, pán predseda. Pomenoval si, Michal, niekoľko absurdností tohto zákona a celej tej situácie. Viackrát sme tu počuli, že nám vyčítajú, vtedajšej vláde vyčítajú: nepočúvali ste odborníkov. Profesor Krčméry bol prvý, ktorý sa dal zaočkovať, až na pokraj svojich fyzických síl chodil do relácií a vysvetľoval, čo to znamená pandémia covidu. Premiér Fico, súčasný premiér Fico organizoval protesty a hovoril o tom, nedám sa zaočkovať a nedajte sa zaočkovať, nepočúvajte odborníkov. Ja sa čudujem, že nám to teraz vyčítate. Je zaujímavé, že odškodnení budú tí, ktorí počúvali politikov vtedajšej opozície, česť výnimkám, a spochybňujete celosvetových odborníkov, ako bol profesor Krčméry. Rozmýšľala som nad tým, čo bolo pohnútkou k tomuto zákonu, nič iné mi nevychádza z toho, len že to bola pomsta a nenávisť. Aspekty a výmysly, ktoré prisudzujete jednému manšaftu, vtedajšej vláde, len za to, že vám nevyhovoval kapitán, je pre mňa absurdné. Keby premiér Matovič bol vtedy prešiel suchou nohou cez Dunaj, tak poviete, že to urobil preto, že nevie plávať. A nehnevajte sa, ja si myslím, že takýto vážny zákon, aby ešte viacej rozdeľoval spoločnosť, je treba stiahnuť. Ďakujem pekne.
33. schôdza NR SR - 9.deň - B. popoludní
Dátum: 2025-04-08
Poslanec: Záborská, Anna (SLOVENSKO)
Druh vystúpenia: Vystúpenie v rozprave

170. Ďakujem pekne, pán predseda. Pán kolega, spomínali ste aj vy, tak ako mnohí, mnohí kolegovia obetavosť zdravotníkov na všetkých postoch. Mňa ale aj vtedy, možno si viacerí na to pamätáte, zamrzela, nebola to správa v jednom médiu, kde ten autor napísal, že zdravotnícki pracovníci, že to je, proste to sa dá naučiť, že to je ako cvičené opice. A aj toto boli veci, ktoré, alebo vyjadrenia, a to bolo jedno, či to bola správa, či to bol fejtón, či to bol blog, alebo komentár, vnášalo neistotu medzi ľudí. Ja som si vtedy povedala, žijem v Bojniciach, a som si hovorila, keby tento pán, ktorý to napísal, nedajbože dostal covid, tak sa môže obrátiť, že mu v tej bojnickej zoologickej záhrade zabezpečíme ošetrovanie. Musíme si hlavne v takýchto situáciách dávať pozor, a to je aj teraz počas tejto epidémie, ktorá je na Slovensku, lebo to, čo sa, budovanie a dôvera v zdravotníctvo sa u ľudí buduje dlhé roky, možno aj desaťročia, stáročia a dá sa pokaziť jedným vyjadrením, jednou vetou z minúty na minútu. Dávajme na to veľký pozor! Ďakujem pekne.
33. schôdza NR SR - 9.deň - B. popoludní
Dátum: 2025-04-08
Poslanec: Záborská, Anna (SLOVENSKO)
Druh vystúpenia: Vystúpenie s faktickou poznámkou

150. Ďakujem veľmi pekne, pán predseda. Občas, keď počúvam túto debatu od predkladateľov zákona, tak rozmýšľam, tak rozmýšľam, že či som žila v tom čase v tejto krajine, pretože ix vecí sa mi zdá úplne vymyslených. Bola to situácia, keď sme nič nevedeli. Keď sme nevedeli, že odkiaľ to prichádza, nepoznali sme to, neovládali sme to, a navyše to prinášalo smrť. Takto to bolo u nás a takto to bolo aj v iných krajinách. Jeden rozdiel bol medzi nami a tými inými krajinami, že zatiaľ čo iní čelili novej hrozbe spoločenskou solidaritou, tak my sme hľadali škriepky, vinníka, my sme sa dohadovali, my sme robili protiakcie proti tomu, čo navrhovali odborníci. Medicína je veľmi-veľmi ťažký odbor. Dalo by sa povedať, že je to križovatka vedných disciplín, a preto si treba vážiť odborníkov. Keď som porovnávala ostatné krajiny, viacero mojich príslušníkov, rodinných príslušníkov žije v rozvinutých západných krajinách, tak som chcela vedieť, ako to tam vyzerá, tak Francúzsko bolo mnohokrát oveľa horšie na tom, ako sme boli my, a pritom Francúzsko malo pred 150 rokmi Louisa Pasteura, za posledných 25 rokov malo 13 nositeľov Nobelových cien, malo skúsenosti s teroristickými islamistickými útokmi aj veľkými katastrofami, ale my sme v tomto boli úplne, proste nechcem povedať, že nevzdelaní, ale boli sme v tom outsideri a napriek tomu čas sme využili na to, aby sme sa hádali. Ďakujem. (Potlesk.)
33. schôdza NR SR - 8.deň - A. dopoludnia
Dátum: 2025-04-04
Poslanec: Záborská, Anna (SLOVENSKO)
Druh vystúpenia: Vystúpenie s faktickou poznámkou

73. Ďakujem pekne. pán predseda. Ja rešpektujem pripomienky k návrhu či už vlády, alebo, alebo KDH, ktoré predniesla pani poslankyňa Plaváková. Ja viem, že naše názory idú často ako, ako dve koľajnice, ktoré sú rovnobežné a nestretnú sa, ale to nevadí. Dôležité je to, aby sme sa vzájomne rešpektovali. Ale pani poslankyňa urobila jednu takú zaujímavú prešmyčku. Povedala, že rozoznávame, že v ústave by malo byť, že rozoznávame dve pohlavia. A potom hovorila o tom, že čoho sú, čoho sú... čo... čo sa spôsobuje ženám a aká je politika voči ženám. Spomínala chudobu, spomínala násilie a spomínala viaceré veci, a že aj vláda, aj politika vôbec, a nielen u nás, ale na celom svete je ľahostajná k týmto poľutovaniahodným a odsúdeniahodným veciam. Ja som sa veľa angažovala aj v boji proti násiliu, aj za to, aby ženy nežili v chudobe, pretože sú najviac poznačené chudobou. Ale neviem si vysvetliť, aký súvis na to, čo sa pácha na ženách s tým, že sú dve pohlavia. To predsa nemá nič spoločné. Jedno je konštatovanie, že sú dve pohlavia, a druhé je to, že ženy sú často diskriminované, že sa u nich nedodržujú základné ľudské práva, tak toto, toto rešpektujem, ale ten súvis medzi týmito dvoma oblasťami – nie. Ďakujem.
30. schôdza NR SR - 2.deň - A. dopoludnia
Dátum: 2025-02-05
Poslanec: Záborská, Anna (SLOVENSKO)
Druh vystúpenia: Vystúpenie s faktickou poznámkou

64. Ďakujem pekne, pán predseda. Ja mám jednu otázku na pána kolegu a myslím, že aj na pána ministra. Privítala som, keď sa pán minister vyjadril pred nejakým časom, že bude trvať na audite v rezorte zdravotníctva, a predpokladám, že nezávislom audite, pretože po takomto audite sa volá už roky, pomaly desaťročia v zdravotníctve, len nevidím celkom logiku v tom, že pred tým, ako sa tento audit urobí a ako z neho vzídu isté výsledky, sa skracuje pracovný čas v zdravotníctve. To by mal byť výsledok, to by mal byť výsledok auditu, že bude lepšie fungovať zdravotníctvo, keď bude skrátený pracovný čas, a nie predtým to dať do zákona. Ďakujem pekne.
23. schôdza NR SR - 7.deň - B. popoludní
Dátum: 2024-12-04
Poslanec: Záborská, Anna (SLOVENSKO)
Druh vystúpenia: Vystúpenie s faktickou poznámkou

207. Ďakujem pekne, pán predseda. Ja len krátko dodám, že možno niekto chce bagatelizovať 25. marec, a tvrdí, ’88, a tvrdí o tom, že, tvrdí to, že si nezaslúži, aby bol štátnym sviatkom, stačí, že si ho budeme pamätať, ale keby to nebol deň, ktorý vážne ohrozil existenciu vtedajšieho režimu, keby vtedajší predstavitelia to neboli považovali za kývanie svojich základov, tak by neboli sa uchýlili k takému brutálnemu zásahu, ako to urobili. Neboli by vyslali ani tie delá, ani psov, ani policajtov, vojakov, ani by neboli zatýkali ľudí, ktorých držali niekoľko dní vo väzení, pretože by si povedali, však nech si ticho pomodlia ruženec a držia v rukách sviečky, však my sme na toľko silní, pevní, že nás nič neohrozí , čiže bolo to skutočne zatrasenie základmi komunizmu a uvedomovali si to aj sami predstavitelia vtedajšieho režimu a myslím, že si to uvedomoval aj vtedajší svet, ktorý to pripomínal. Dokonca si to pripomenul aj Európsky parlament. Čiže dajme tomuto dňu to, čo mu patrí, aby to bol štátny sviatok bez nároku na pracovné voľno. Ďakujem pekne.
23. schôdza NR SR - 7.deň - B. popoludní
Dátum: 2024-12-04
Poslanec: Záborská, Anna (SLOVENSKO)
Druh vystúpenia: Vystúpenie s faktickou poznámkou

197. Ďakujem veľmi pekne, pán predseda. Ďakujem, Anežka, že si vystúpila aj s tým svedectvom, čo si povedala, skutočne že často to bola manipulácia a nátlak, a mnohé tieto ženy sa ani dokonca života nedozvedeli, že v podstate boli sterilizované, pretože ak medzitým nechceli mať deti alebo si to vysvetlili inak, alebo neboli operované, takže možno tie počty boli ďaleko vyššie, ako máme teraz dôkazy. Ale ešte jedno by som chcela povedať, že aj v súčasnej dobe ženy, ktoré mali dvakrát cisársky rez, sú mnohokrát posúvané gynekológmi k tomu, aby boli sterilizované bez toho, aby sa lekári poskúsili o to, to dieťa zachrániť alebo to, aby tá žena mala aj ďalšie, ďalšie dieťa. Poznám ženy, ktoré šesťkrát porodili cisárskym rezom, čiže aj tu to, že tri cisárske rezy a dosť, a sterilizácia , je niekedy za vlasy pritiahnuté a mali by sme si to uvedomiť. Ďakujem pekne.
23. schôdza NR SR - 7.deň - B. popoludní
Dátum: 2024-12-04
Poslanec: Záborská, Anna (SLOVENSKO)
Druh vystúpenia: Vystúpenie v rozprave

191. Ďakujem pekne, pán predseda. Som tak trochu pamätníkom v tomto parlamente a pamätám si to, že prvýkrát táto téma bola otvorená buď za prvej, alebo druhej vlády Mikuláša Dzurindu, ale myslím si, že prvej, čiže v rokoch ’98 až 2002, čiže je to skoro 25 rokov, čo sa nevieme vysporiadať s touto témou. A ja skutočne, Peter, oceňujem tvoju aj trpezlivosť, aj takú cieľavedomosť a vytrvalosť, aby si opakovane podával tento, tento návrh. Musíme si uvedomiť, že to nie sú len, ako si to pomenoval zverstvá nášho komunistického režimu, lebo aj ten, ktorý bol u nás, ale sú to, spomeňme si na Čínu, kde boli nútené sterilizácie robené z rovnakého dôvodu, z toho, aby sa proste, aby sa potlačila demografická krivka tejto, tejto skupiny ľudí. A aj počas môjho pôsobenia v Európskom parlamente som celých 15 rokov dávala v každej jednej správe, ktorá sa týkala rozvojovej politiky, pretože toto sa deje denne aj v krajinách tretieho sveta, v Afrike, v Južnej Amerike. Čiže dotiahnime to dokonca. Ja skutočne chcem požiadať súčasnú koalíciu, aby za tento návrh zahlasovala, aby sme zo seba zmyli aspoň čiastočne tú vinu, na ktorej sa podieľame. Ďakujem pekne.
39. schôdza NR SR - 14.deň - B. popoludní
Dátum: 2025-09-30
Poslanec: Zahorčák, Viliam (SMER - SD)
Druh vystúpenia: Vystúpenie

Vážený pán predsedajúci, vážené panie poslankyne, vážení páni poslanci predkladám informáciu o výsledku prerokovania zákona z 11. júna 2025 o podpore prioritných okresov a o zmene a doplnení niektorých zákonov, vráteného prezidentom Slovenskej republiky na opätovné prerokovane Národnou radou Slovenskej republiky, tlač 890 vo výboroch. Predseda Národnej rady Slovenskej republiky rozhodnutím číslo 930 z 1. júla 2025 pridelil zákon vrátený prezidentom, tlač 890 na prerokovanie týmto výborom Národnej rady Slovenskej republiky. Ústavnoprávnemu výboru a Výboru pre verejnú správu a regionálny rozvoj s tým, že výbor pre verejnú správu a regionálny rozvoj ako gestorský výbor podá Národnej rade správu o výsledku prerokovania vráteného zákona vo výboroch. Z rozhodnutia prezidenta Slovenskej republiky o vrátení zákona z 11. júna 2025 o podpore prioritných okresov a o zmene a doplnení niektorých zákonov, vráteného prezidentom Slovenskej republiky na opätovné prerokovanie Národnou radou Slovenskej republiky, tlač 890 vyplýva, že prezident navrhuje pri opätovnom prerokovaní schváliť zákon s týmito zmenami. 1. čl. II a III schváleného zákona sa vypúšťajú. V súvislosti s touto zmenou sa primerane upraví názov schváleného zákona a označenie čl. I schváleného zákona, sa vypustí. 2. Doterajší článok IV. schváleného zákona sa označuje ako § 12. Výbory uvedené v rozhodnutí predsedu Národnej rady Slovenskej republiky prerokovali vrátený zákon v lehote určenej rozhodnutím predsedu Národnej rady Slovenskej republiky takto: Ústavnoprávny výbor Národnej rady Slovenskej republiky na 96. schôdzi Výboru dňa 4. septembra 2025 neprijal uznesenie, nakoľko návrh uznesenia nezískal súhlas nadpolovičnej väčšiny všetkých poslancov. Výbor Národnej rady Slovenskej republiky pre verejnú správu a regionálny rozvoj na 37. schôdzi výboru dňa 9. septembra 2025 neprijal uznesenie, nakoľko návrh uznesenia nezískal súhlas nadpolovičnej väčšiny všetkých poslancov. Gestorský výbor neprijal odporúčanie pre Národnú rady Slovenskej republiky, keďže návrh stanoviska gestorského výboru nezískal súhlas potrebnej väčšiny členov výboru Národnej rady Slovenskej republiky pre verejnú správu a regionálny rozvoj. Výbor ma určil za spravodajcu s tým, aby som podal informáciu o výsledku prerokovania uvedeného materiálu vo výbore, zároveň určil náhradníkov spravodajcu. Pán predsedajúci otvorte prosím rozpravu.
39. schôdza NR SR - 12.deň - A. dopoludnia
Dátum: 2025-09-26
Poslanec: Zahorčák, Viliam (SMER - SD)
Druh vystúpenia: Vystúpenie v rozprave

Vážený pán predsedajúci, vážené pani poslankyne, vážení páni poslanci. V súlade s § 73 zákona o rokovacom poriadku som bol výborom určený za spravodajcu k návrhu zákona, ktorý je vedený pod tlačou 904. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky a Ministerstva hospodárstva Slovenskej republiky. V zmysle oprávnení, ktoré pre mňa ako spravodajcu vyplývajú z § 73 zákona o rokovacom poriadku odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 946 z 13. augusta 2025 navrhujem, aby návrh zákona prerokovali: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre ľudské práva a národnostné menšiny a Výbor Národnej rady Slovenskej republiky pre verejnú správu a regionálny rozvoj. Za gestorský výbor navrhujem Výbor Národnej rady pre verejnú správu a regionálny rozvoj a odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, otvorte, prosím, všeobecnú rozpravu.
39. schôdza NR SR - 12.deň - A. dopoludnia
Dátum: 2025-09-26
Poslanec: Zahorčák, Viliam (SMER - SD)
Druh vystúpenia: Vystúpenie s faktickou poznámkou

Ďakujem pekne za slovo. Vážený pán podpredseda, všetko o čom si hovoril je veľmi vážne a mne sa k tomu žiada len dodať, že nevieme, či pani Šimečková konala ako konala z vlastnej iniciatívy, alebo z iniciatívy niekoho iného s cieľom obohatiť sa, ako tu už viackrát odznelo, to je otázka pre príslušné kompetentné orgány, ale jedno z možných podozrení by mohlo byť aj to, že by tak mohla konať aj na podnet niekoho iného, možno aj z jej najbližšieho rodinného prostredia, aby sa tým získali prostriedky na politickú činnosť. Preto je veľmi potrebné preveriť podobné inštitúcie a možno aj všetky subjekty celého mimovládneho spektra, aby sa zabránilo zneužívaniu štátnych prostriedkov na iné účely, ako sa oficiálne deklaruje a aby sa nezneužívali osobitne na politický boj a na vyvolávanie nepokojov. Vhodné by bolo podľa mňa iniciovať aj podobný, aby podobný postoj bol zaujatý aj v orgánoch Európskej únie, pretože aj ich finančné prostriedky by mohli byť v jednotlivých krajinách zneužívané rovnako, čo sa v súvislosti aj s majdanizáciou Európy bohužiaľ stále nedá vylúčiť. Ďakujem pekne.
35. schôdza NR SR - 13.deň - B. popoludní
Dátum: 2025-06-16
Poslanec: Zahorčák, Viliam (SMER - SD)
Druh vystúpenia: Vystúpenie s faktickou poznámkou

115. Ďakujem pekne za slovo. Ja som len chcel vo svojom vystúpení podporiť pána podpredsedu Danka, že súhlasím s tým, že téma, ktorej sa dnes venujeme je dobrá, vážna a potrebná. Utvrdzuje ma dnes šok v tom výrazne, pretože kým naši opoziční kolegovia donedávna hovorili o tom, že táto téma je zbytočná, že je to zabíjanie času, tak dnes realita je taká, že do rozpravy je ich prihlásených množstvo. Mnohí písomne, aby mohli čo najviac času využiť. Predpokladám, že mnohí sa ešte prihlásia aj ústne. Množstvo faktických poznámok svedčí o tom, že tejto téme naozaj venujú pozornosť, nie je zbytočná, nie je teda nejak okrajová a napokon sami týmto aj potvrdzujú, že je namieste, že sa jej tu dnes venujeme. Ja si osobne myslím, že je to prvý krok k tomu, čo sme hovorili. Je to prvý krok k tomu, že je to hrádza progresivizmu nezmyselnému, ktorý tu na Slovensku zapúšťa korene a ja verím, že aj toto k tomu výrazným spôsobom prispeje, že to tak nebude. Ďakujem pekne.
33. schôdza NR SR - 14.deň - B. popoludní
Dátum: 2025-04-15
Poslanec: Zahorčák, Viliam (SMER - SD)
Druh vystúpenia: Vystúpenie s faktickou poznámkou

259. Ďakujem za slovo. Pán kolega Dubéci, v úvode svojho vystúpenia ste sa tak trošku čudovali, alebo možno viac ako trochu čudovali, že táto téma, ktorej sa dnes venujeme, je vôbec na stole. Tak ja sa vás pýtam, prečo je zlé chcieť vedieť, odkiaľ mimovládne organizácie, ktoré sa tvária, že sú nepolitické, dostávajú na svoju činnosť finančné zdroje. Prečo je zlé vedieť, na čo ich skutočne míňajú? Prečo je to zlé? A ešte jedna otázka, prečo je zlé hovoriť o Sorosovi? Nie o starom pánovi, ale o organizáciách, ktoré vytvoril v sieti organizácií po celom svete a ovplyvňovali politické dianie v celom svete. Prečo je zlé o tom hovoriť, že aj tu na Slovensku by k tomu mohlo dôjsť? Ďakujem.
33. schôdza NR SR - 14.deň - B. popoludní
Dátum: 2025-04-15
Poslanec: Zahorčák, Viliam (SMER - SD)
Druh vystúpenia: Vystúpenie s faktickou poznámkou

48. Ďakujem pekne. Kolegyne, kolegovia, zásadnou otázkou pri tejto rozprave je otázka prečo. Vy sa nás často pýtate, prečo tento zákon tuná predkladáme, a my odpovedáme, že chceme vedieť, čím v skutočnosti niektoré konkrétne mimovládky sú. My chceme vedieť, z akých zdrojov sú v skutočnosti financované a na aký účel sú a toto všetko, zdá sa, že vy nechcete, nechcete to vedieť. Preto je namieste znovu otázka, prečo to nechcete vedieť? Pretože to viete? Pretože viete, že sú, ich činnosť je hlavne na to, aby podporovala v prvom rade vás a vám slúžila? Preto podľa mňa tak silno kričíte. (Potlesk.)
33. schôdza NR SR - 7.deň - A. dopoludnia
Dátum: 2025-04-03
Poslanec: Zahorčák, Viliam (SMER - SD)
Druh vystúpenia: Vystúpenie s faktickou poznámkou

10. Vážená pani poslankyňa Hanuliaková, v úvode svojho vystúpenia ste hovorili o tom, že zákon, ktorý doteraz platil, nepriniesol nič. Tak s tým zásadne nemôžem súhlasiť, aj keď je pravda, že mohol priniesť aj viac, to by sme uvítali. Sám pochádzam z okresu, ktorý bol takto zaradený, bol som viac rokov primátorom okresného mesto, predsedom regionálneho združenia miest a obcí a teda stretával som sa so starostami, s ktorými sme veľmi často diskutovali o tom, aké majú problémy, čo by im pomohlo pri odstraňovaní týchto problémov alebo riešení týchto problémov. Dovolím si povedať, že viaceré, nehovorím, že všetky, ale viaceré z týchto problémov sa aj vďaka zákonu, vďaka tomu, že sa uchádzali o výzvy, sa podarilo vyriešiť. Takže ja osobne to vnímam tak, že tento zákon priniesol to, čo priniesť mal, prispel určite k zníženiu nezamestnanosti v našom regióne. Určite prispel k tomu, že sa pomohlo aj podnikateľským subjektom a pomohlo sa aj samosprávam. Takže som veľmi rád, že dnes tu rozprávame o zákone, ktorý by ho mal nahradiť, ktorý prichádza aj s novými už podmienkami, pretože tá nezamestnanosť na Slovensku je, chvalabohu, momentálne veľmi nízka. Takže iné aspekty by mali byť rozhodujúce pri tom, ktorý okres tam bude zaradený a na aké účely bude môcť čerpať tieto finančné prostriedky. Takže ja osobne to vítam a jednoznačne som za podporu tohto zákona, čo dúfam, že aj vy. A ešte taký dovetok. Hovorili ste, že ako pomôže regiónom, že si zakúpili mantinely. No veď tento zákon nebol stavaný len tak, že výlučne nezamestnanosť. Bol tam aj priestor, aby sa zlepšila kvalita života v jednotlivých sídlach. No a tieto mantinely možno prispeli k tomu, ja neviem, kto to žiadal a prečo to žiadal, možno preto, aby deti, ktoré tam športujú, aby mohli mať lepšie a bezpečnejšie športoviská. Takže ja na rozdiel od vás som tento zákon vnímal pozitívne, nášmu regiónu pomohol a verím, že aj ten, o ktorom sa dnes bavíme, k tomu rovnako tak prispeje. Ďakujem.